AQSh yengil metall olish uchun Oyga yadroviy zarba berishni ko'zlagani ma'lum bo'ldi

AQSh hukumati tomonidan ochiqlangan maxfiy hujjatda Vashington bir paytlar Oyga yadroviy zarba bermoqchi bo'lgani ma'lum bo'ldi. Bu haqda “The Independent” xabar berdi.
Keltirilishicha, bu reja Advanced Aerospace Threat Identification Program (AATIP — Aerokosmik tahdidlarni aniqlashning ilg'or dasturi) doirasida tuzilgan va u 2007—2012 yillar oralig'ida ishlab chiqilgan. Biroq dastur 2017 yilda uning sobiq direktori Mudofaa vazirligidan iste'foga chiqqanidan keyin jamoatchilikka ma'lum bo'lgan.
AQShning Oyga yadroviy zarba berishni rejalashtirgani haqidagi hujjatlar 1600 sahifali hisobot, takliflar, shartnoma va yig'ilishdan qaydnomalarni o'z ichiga oladi. Maxfiy hujjatlar Axborot erkinligi to'g'risidagi qonun so'roviga binoan ommaga e'lon qilingan. Unda AATIP birinchi yili 10 million dollar mablag' olgani keltirilgan.
“Hozirgi muvaffaqiyat sur'atini hisobga olsak, ushbu mavzularni doimiy o'rganish texnologik taraqqiyotga olib kelishi mumkin. Bu esa yaqin kelajakda favqulodda himoyani talab qiladi. Olingan texnologik tushuncha va qobiliyat AQShga har qanday tashqi tahdidlarga nisbatan ustunlik beradi va mamlakatni jahon yetakchisi sifatida saqlab qoladi”, — deydi AATIP asoschisi sobiq senator Garri Rid.
Ta'kidlanishicha, dasturda yengil metallarni olish uchun yadro zarbasi yordamida Oy orqali tunnel ochish ko'zlangan, biroq AATIP noma'lum uchuvchi jismlarni o'rganishga ham e'tibor qaratgan. Metall qazib olish kontseptsiyasi Oyning markazida 100 ming baravar yengilroq metallar bo'lishi mumkinligi haqidagi g'oyadan ilhomlanilgan.
Dastur noma'lum uchar jismlar kuzatuvlarini o'rganishga ham e'tibor qaratgani sabab Rid 2017 yilda Pentagondan nafaqaga chiqqanidan keyin bir nechta videolarni ommaga e'lon qilgan. Agar Oydan metall qazib olish g'oyasi “ahmoqona” bo'lsa, boshqa loyihalar undan ham ustun bo'lishi mumkin. Jumladan, Vashington kosmosda olamlar bo'ylab sayohat qilish uchun tunnel va ko'rinmas plashlar ishlab chiqish loyihalarini moliyalashtirgan. Ushbu loyihalarning barchasi hozirda tugatilgan bo'lsada, ularning hayotiyligini muhokama qilish uchun bir qator mudofaa razvedkasi hujjatlari tayyorlangan.
Avvalroq NASA rahbari o'zga sayyoraliklar borligi haqida gapirgandi. Shuningdek, amerikalik olim o'zga sayyoraliklar bilan shartnoma tuzishga chaqirgandi.